En person fik under en anholdelse fat i en tjenestepistol, så der blev affyret et skud

Ved du noget om sagen eller har du billeder/video af episoden? Så send os en sms/mms til 1224 (alm. takst) eller send en mail til 1224@eb.dk.

Et skud er søndag kort før middag blevet affyret fra en tjenestepistol i Viktoriagade på Vesterbro i København.

Det oplyser Københavns Politi til Ekstra Bladet.

- Der er en stofmisbruger, som blev anholdt, og som skulle indtransporteres i vores blå politibus, som kører i området dernede, siger Henrik Stormer, central vagtleder hos Københavns Politi, til Ekstra Bladet.

Efter anholdelsen udviklede sagen sig dog.

- Da han kom ind i bussen, gik han amok. Og på underfundig vis lykkedes det ham at få trukket den ene betjents pistol delvist op ad hylsteret og afgivet skud, som ikke rammer nogen, siger vagtchefen.

Ekstra Bladet har talt med en beboer i Viktoriagade, David Borg, som så episoden fra sit stuevindue:

- Jeg sad med min kæreste og hørte radio, da vi kunne høre et knald fra gaden. Vi troede først, det var fyrværkeri, men da vi kigger ned, ser vi seks betjente ligge oven på en narkoman. De løfter ham op og ind i et af politiets salatfade.

- Ham betjenten, der havde fået taget sin pistol, så meget rystet ud, og han fik klap på skulderen fra sine kolleger, siger David Borg, 29.

Han fortæller også, at gaden er plaget af narkomaner, og han er nærmest overrasket over, at det først er nu, der sker noget alvorligt på grund af deres til tider utilregnelige adfærd.

- Sidste uge blev en af vores naboer truet med kniv nede på gaden. Vi har henvendt os til kommunen flere gange, men det bliver ikke bedre.

- Vi er glade for, at der ikke skete mere den her gang. Der bor en familie med to helt små børn nede i stuen, og det er ikke til at holde ud at tænke på, hvad der kunne være sket, hvis skuddet var gået ind i deres lejlighed, siger David Borg.

Hændelsen fandt sted klokken 11.57. Politiet har på nuværende tidspunkt ikke yderligere oplysninger, men Den Uafhængige Politiklagemyndighed (DUP) er ifølge vagtchefen orienteret om hændelsen, og de overvejer hvorvidt, de skal gå ind i sagen.